**Izveštaj o konsultativnim sastancima kontakt tačaka policije i tužilaštava sa novinarima održanih tokom 2019. godine**

**Misija OEBS-a u Srbiji je tokom 2019. godine, na zahtev i uz značajnu podršku Stalne radne grupe za bezbednost novinara (u daljem tekstu: SRG), organizovala četiri konsultativna sastanka lokalnih novinara sa kontakt tačkama policije, tužilaštava i novinarskih i medijskih udruženja sa teritorije Apelacionih tužilaštva u Beogradu, Nišu, Kragujevcu i Novom Sadu.**

Događajima koji su održani 16. i 17. maja u Beogradu, 20. juna u Nišu, 9. oktobra u Kragujevcu i 6. novembra u Novom Sadu ukupno je prisustvovalo 224 učesnika koji na različite načine participiraju u sistemu kontakt tačaka ili su njegovi korisnici. Od tog broja, sastancima je prisustvovalo 90 predstavnika tužilaštava, 85 predstavnika Ministarstva unutrašnjih poslova Republike Srbije (u daljem tekstu: MUP-a) i 54 novinara.

Cilj ovih događaja bio je **da se lokalni novinari direktno upoznaju sa kontakt tačkama policije, tužilaštava i novinarskih i medijskih udruženja** kojima se prijavljuju napadi kao i da se razmene mišljenja i iskustva u dosadašnjoj primeni sistema kontakt tačaka koji je ustanovljen Sporazumom o saradnji i merama za podizanje nivoa bezbednosti novinara iz 2016. godine (u daljem tekstu: Sporazum). Pored toga, ideja iza ovog projekta bila je i **da se lokalni novinari dodatno ohrabre** da prijavljuju sve slučajeve ugrožavanja njihove bezbednosti i da koriste mehanizam kontakt tačaka u što je moguće većoj meri kako bi kroz praksu doprineli njegovom daljem razvoju.

Na osnovu diskusija koje su vođene tokom konsultativnih sastanaka, kao i predloga iznetih od strane aktera koji učestvuje u sistemu kontakt tačaka, formulisani su zaključci i preporuke koji su po završetku projekta predati SRG na dalje razmatranje u smislu odluke o realizaciji preporuka za dodatno unapređenje i dalji razvoj sistema razmene informacija između kontakt tačaka.

Rad Misije na ovom projektu vođen je ključnim principom u angažovanju OEBS-a u reformskim procesima u Srbiji koji se zasniva na partnerstvu sa svim relevantnim akterima i **lokalnom vlasništvu nad postignutim rezultatima.**

Kako bi zaključci i preporuke čiji su autori Rade Đurić (predstavnik Asocijacije onlajn medija u SRG) i Miroslav Janković (predstavnik Misije OEBS-a koja podržava i učestvuje radu SRG) bili pregledniji i lakši za razumevanje podeljeni su u 4 kategorije. **Misija OEBS-a u Srbiji stoji na raspolaganju SRG i svim potpisnicama Sporazuma za dalji rad na unapređenju sistema kontakt tačaka** kroz implementaciju različitih projekata i aktivnosti predviđenih zaključcima i preporukama u ovom dokumentu.

|  |
| --- |
| **I. Generalni zaključci i preporuke u vezi sa funkcionisanjem i dalji unapređenjem sistema kontakt tačaka** |

**(1)** **Sistem kontakt tačaka je nov mehanizam zaštite novinare za čije potpunije i efikasnije funkcionisanje je potrebno određeno vreme.** Sve strane koje učestvuju u ovom sistemu bi trebalo da pokažu povišenu posvećenost njegovoj izgradnji i dodatno razumevanje u iščekivanju još boljih kvantitativnih i kvalitativnih rezultata.

**(2)** Učesnici konsultacija u svakom od gradova su se složili da bi bilo poželjno i korisno **da se uspostave lokalni redovni sastanci kontakt tačaka** policije, tužilaštava i novinarskih i medijskih udruženja sa novinarima sa teritorije apelacionih tužilaštava koji bi se održavali barem jednom u šest meseci. Pretpostavlja se da bi to doprinelo daljem jačanju poverenja, koheziji, kao i neposrednijoj, a time i efikasnijoj, razmeni informacija o bezbednosti novinara u lokalnim sredinama.

**(3)** Jedan od predloga koji je iznet tokom konsultacija je da bi bilo korisno **da se uspostave stalne e-mail adrese pri MUP-u i RJT-u**, kojima bi pristup imale kontakt tačke ovih institucija, a na koje bi mogle da se upućuju prijave od strane oštećenih i kontakt tačaka novinarskih i medijskih udruženja. Kao argumenti u prilog ovom predlogu navedene su (a) česte promene u sastavu kontakt tačaka (naročito u MUP-u), kao i (b) potreba da postoji određena vrsta dokumentacije i arhive o podnetim prijavama.

**(4)** Sam Sporazum, kao ni Pravilnik o radu SRG, ne razjašnjava niti definiše **kako sistem kontakt tačaka funkcioniše u slučajevima kada se kao oštećeni novinari javljaju oni koji nisu članovi nijednog od novinarskih i medijskih udruženja** koje su potpisnice Sporazuma, a naročito kada se radi o freelance novinarima. Predloženo je da bi SRG trebalo da razmotri ovo pitanje uprkos tome što se u dosadašnjoj praksi ono nije pojavljivalo kao ograničavajuća okolnost za korišćenje sistema.

**(5)** Bilo bi poželjno razmisliti o daljem unapređenju sistema razmene informacija i prijavljivanja krivičnih dela izvršenih na štetu novinara, koji bi bio prilagođen tehnološkom razvoju i navikama korisnika koje je taj razvoj doneo. Jedno od mogućih rešenja bila bi **izrada aplikacije za mobilni telefon koja bi se koristila ne samo kao mehanizam direktnog prijavljivanja incidenta kontakt tačkama u novinarskim i medijskim udruženjima, već bi imala i edukativnu dimenziju** u smislu jednostavnog i direktnog informisanja o pravnim koracima i drugim merama koje novinarima stoje na raspolaganju kada su žrtve nekog napada, pretnje ili pritiska.

**(6)** Jedan od predloga koji su proizašli iz konsultacija je da bi bilo korisno **da se na godišnjem nivou objavljuje izveštaj (npr. Bilten) sa primerima dobrog i lošeg funkcionisanja sistema kontakt tačaka** koji bi služio ne samo kao dokumentacija rada SRG, već i kao izvor promišljanja o daljem unapređenju samog sistema.

**(7)** **Predstavnici MUP-a su apelovali na novinare da sve slučajeve ugrožavanje njihove bezbednosti obavezno najpre prijave policiji i tužilaštvu.** Neprijavljivanje i/ili iznošenje slučajeva u medije pre prijavljivanja može da vodi ka značajnom otežavanju rada tužilaštva I policije u smislu da osumnjičeni dobije saznanje o povezanosti sa napadom, da mu se pruži mogućnost skrivanja važnih dokaza, uticaja na svedoke, bega i slično. Za policiju i tužilaštvo dodatan problem predstavlja i senzacionalističko izveštavanje o ovim slučajevima kao i svaki drugi vid izveštavanja koji može dati prednost osumnjičenom u toku istrage.

**(8)** Novinari su tokom konsultacija izneli problem koji su u nekim slučajevima registrovali u komunikaciji sa policijom i tužilaštvima kada su **obavešteni da ne mogu da dobiju informacije o njihovom predmetu s obzirom da je policija podnela krivičnu prijavu u njihovo ime.** U vezi sa tim, utvrđeno je i da je potrebno detaljnije preciziranje vrste i kategorije informacija koje kontakt tačke tužilaštva i policije mogu, u skladu sa zakonom, da daju oštećenim novinarima i kontakt tačkama novinarskih i medijskih udruženja.

**(9)** **Novinari koji nisu zadovoljni načinom na koji su kontakt tačke policije i tužilaštava reagovali** i procesuirali informacije o krivičnim delima počinjenih na njihovu štetu putem sistema kontakt tačaka, bi trebalo **da o tome obaveste više instance u ovim institucijama** ili svoje predstavnike u SRG koji bi zatim ove informacije preneli predstavnicima ovih institucija.

**(10)** Tokom konsultacija ukazano je da **novinari vrlo retko koriste prava koja im, u skladu sa Zakonom o krivičnom postupku, stoje na raspolaganju kao oštećenima** i da se to naročito odnosi na pravo da razmatraju spise i razgledaju predmete koji služe kao dokazi. U situacijama u kojima bi novinari koristili ovo pravo bilo bi svrsishodno da sa razmotre načini na koje saradnja policije i tužilaštva može dodatno da doprinese da novinar o kome je reč dobje sveobuhvatne informacije o statusu njegovog predmeta. Na taj način, korišćenje ovog prava bilo bi komplementarno svrsi postojanja sistema kontakt tačaka.

**(11)** Na pojedinima konsultacijama novinari su izneli predlog da bi **bilo korisno da se oformi registar onih koji su počinili napade na novinare.** U razmatranju ovog predloga trebalo bi uzeti u obzir u kojoj meri je to moguće i svrsishodno s obzirom da sudovi vode registre o presudama protiv počinilaca različitih krivičnih dela pa samim tim i onih koja su izvršena na štetu novinara.

|  |
| --- |
| **II. Zaključci i preporuke koje se odnose na Republičko javno tužilaštvo i Ministarstvo unutrašnjih poslova Republike Srbije** |

**(12)** Republičko javno tužilaštvo (u daljem tekstu: RJT) i MUP bi trebalo da se postaraju da **Uputstva o hitnom postupanju u slučajevima u kojima se novinari javljaju kao oštećeni** (kao i sva druga dokumenta nastala u vezi sa radom SRG), koja su usvojili u prethodnom periodu, **budu dostavljena svakoj primarnoj i sekundarnoj kontakt tački**, kao i da se svako od njih detaljno upozna sa zadacima i dužnostima koje iz njih proizilaze.

**(13)** Prethodno naročito važi za **Zaključke Radne podgrupe za analizu Krivičnog zakonika Republike Srbije** koja je tokom višemesečnog rada identifikovala sveobuhvatnu listu od 35 krivičnih dela koja mogu biti učinjena na štetu novinara.

**(14)** Tokom konsultacija je zaključeno da bi **na pozicije kontakt tačaka u RJT-u i MUP-u trebalo imenovati one osobe koje imaju prethodno iskustvo u radu sa medijima i novinarima.** Na konsultacijama održanim u Nišu, kontakt tačka Apelacionog tužilaštva u ovom gradu navedena je kao dobar primer.

**(15)** Učesnici konsultacija smatraju da bi bilo poželjno **da tužilaštva preuzmu proaktivniju ulogu u vezi sa pojedinim, naročito osetljivim, slučajevima potencijalnog ugrožavanja bezbednosti novinara.** U takvim osetljivijim predmetima tužilaštva bi trebalo da objavljivanjem saopštenja za javnost (ili drugim oblicima komunikacije sa javnošću), preventivno deluju na potencijalnu opasnost da prilikom novinarskog izveštavanja o konkretnom slučaju dođe do pogrešnog tumačenja ili reprodukcije informacija, odnosno sumnji u tačnost i pravovremenost novinarskog izveštaja. Sa tim u vezi, predloženo je da bi tužilaštva i MUP trebalo češće da objavljuju saopštenja i obaveštavaju novinare i javnost o rezultatima istraga koje se vode u slučajevima ugrožavanja bezbednosti novinara.

**(16)** **Kontakt tačke MUP-a i tužilaštava bi trebalo da budu obučene i senzibilisane za davanje adekvatne informacije, pa i pravne pouke, oštećenim novinarima** o svim mogućnostima zaštite njihovih prava, naročito u slućajevima kada nisu ispunjeni uslovi da se određeni događaj tretira kao krivično delo (uključujući informaciju o drugim pravnim sredstvima koja oštećenima stoje na raspolaganju, poput prekršajne prijave).

|  |
| --- |
| **III. Zaključci i preporuke koje se odnose na novinare i novinarska i medijska udruženja** |

**(17)** Oštećeni novinari i kontakt tačke novinarskih i medijskih udruženja bi morali **da prijavljuju napade, pretnje ili druge događaje koje percipiraju kao ugrožavanje njihove bezbednosti u što je moguće kraćem vremenskom periodu nakon što se dogode** kako potencijalni dokazi ne bi bili kompromitovani. Kada to čine, novinari i kontakt tačke novinarskih i medijskih udruženja bi trebalo da pišu detaljnija obrazloženja u kojima će policiji i tužilaštvu dati sve informacije koje su im neophodne za sprovođenje brzih i efikasnih istraga. Ovo je važno i zbog činjenice da dobro pripremljene i obrazložene krivične prijave mogu da budu od velike koristi tužilaštvima kada koncipiraju optužne akte, odnosno sudijama kada argumentuju i obrazlažu presude.

**(18)** Novinari učesnici konsultacija zaključili su da **tema bezbednosti novinara ne sme da bude povod za polarizaciju među novinarskim i medijskim udruženjima**. Istaknuto je da bi bilo korisno kada bi evidencije novinarskih udruženja bile jedinstvene i kada bi pravnici udruženja imali redovan kontakt kako bi razmenjivali informacije o registrovanim napadima i pritiscima.

**(19)** Novinarska i medijska udruženja bi trebalo da detaljno upoznaju svoje članove sa činjenicom da **kontakt tačke MUP-a i tužilaštava nisu istovremeno i nosioci konkretnog predmeta** o kome razmenjuju informacije sa novinarima. Dakle, kontakt tačke nisu oni koji operativno rade na tim slučajevima. Njihova uloga je da prime informaciju o konretnom slučaju ugrožavanje bezbednosti novinara, sprovedu je kroz hitan postupak i eventualno daju druge informacije kada oštećeni novinar ili kontakt tačka to traže u različitim fazama istrage.

**(20)** Dobra je praksa pojedinih novinarskih i medijskih udruženja da svojim **članovima proslede spiskove kontakt tačaka zajedno sa uputstvom kako komunikacija sa njima treba da izgleda**. Novinari bi u interakciji sa kontakt tačkama trebalo da budu sveobuhvatno informisani o onome što realno mogu da očekuju u njihovim legitimnim naporima da dobiju potpune informacije o njihovom predmetu, u skladu sa zakonom i na način kojim se ne utiče na sam postupak.

**(21)** U praksi se često javlja negativan stav novinara pojedinaca prema radu SRG i sistemu kontakt tačaka u smislu da ovaj mehanizam ne funkcioniše u praksi. Tokom konsultacije je utvrđeno da pojedini novinari nisu bili adekvatno informisani u vezi sa diskusijama koje su se vodile u SRG. U tom pravcu, zaključeno je da bi **predstavnici novinarskih i medijskih udruženja u SRG trebalo redovno da informišu svoje članove o primeni Sporazuma**, a bilo bi veoma poželjno kada bi **zapisnici sa sastanaka SRG, ukoliko je to moguće, bili prosleđeni novinarima** nakon što budu usvojeni.

|  |
| --- |
| **IV. Zaključci i preporuke koji se odnose na buduće edukativne programe u vezi sa primenom sistema kontakt tačaka** |

**(22)** Učesnici konsultacija su se složili da je potrebno pronaći adekvatan način za **dalji rad na edukaciji novinara čiji bi fokus trebalo da bude detaljnije upoznavanje sa zakonima koji regulišu pitanje bezbednosti novinara**, a naročito razlikovanje prekršaja i krivičnih dela, kao i krivičnih dela koja se procesuiraju po privatnoj tužbi od onih po službenoj dužnosti.

**(23)** Učesnici konsultacija su zaključili da bi u budućnosti trebalo nastaviti sa radom na **unapređenju kompetentnosti, kapaciteta i senzibiliteta kontakt tačaka svih potpisnica Sporazuma** – RJT-a, MUP-a kao i novinarskih i medijskih udruženja. Jedna od tema ovakvih obuka koja je najčešće pominjana je unapređenje efikasnosti delovanja svih strana prilikom **ugrožavanja bezbednosti novinara u onlajn okruženju** (sa posebnim fokusom na bezbednost žena novinarki).

**(24)** Konsultacije su pokazale da predstavnici tužilaštva i policije i dalje imaju dileme u vezi sa pitanjem **ko se smatra novinarem odnosno ko ima pravo na zaštitu koju Krivični zakonik Republike Srbije pruža osobama koje se bave informisanjem javnosti u javnom interesu**. U tom smislu, bilo bi poželjno razmotriti da se kao jedna od tema u budućim obukama uključi i ovo pitanje, uz učešće inostranih i domaćih eksperata koji bi prezentovali važeće međunarodne standarde i globalne trendove u ovoj oblasti. Pored toga, ove obuke bi trebalo da pokriju i **pitanje krivičnih dela koja mogu biti učinjena na štetu novinara**.

**(25)** **Potreba za stalnom i kontinuiranom debatom između novinara i predstavnika organa za sprovođenje prava naročito postoji u sredinama u kojima do sada nije bilo napada na novinare**, odnosno gde nije aktiviran mehanizam kontakt tačaka. Kroz tu edukaciju naročito bi trebalo raditi na isticanju dobrih primera iz dosadašnje prakse komunikacije kontakt tačaka i efikasno rešenih slučajeva ugrožavanja bezbednosti novinara.

**(26)** Sve strane potpisnice Sporazuma su tokom konsultacija izrazile veliku posvećenost zajedničkom radu na implementaciji Sporazuma i pokazale izrazitu želju za dalje unapređenje partnerskih odnosa u ovom procesu. Ovo se naročito odnosi na **nastavak konsultacija između kontakt tačaka i novinara koje bi trebalo učiniti redovnom i regularnom godišnjom aktivnošću**.